Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiivi eläinten terveyteen liittyvistä ongelmista yhteisön sisäisessä nautaeläinten ja sikojen kaupassa annetun direktiivin 64/432/ETY muuttamisesta"(1)

(2000/C 51/10)

Euroopan unionin neuvosto päätti 18. marraskuuta 1999 EY:n perustamissopimuksen 37 ja 152 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 16. marraskuuta 1999. Esittelijä oli Leif Erland Nielsen.

Talous- ja sosiaalikomitea hyväksyi 8. ja 9. joulukuuta 1999 pitämässään 368. täysistunnossa (joulukuun 8. päivän kokouksessa) seuraavan lausunnon äänin 114 puolesta, 1 vastaan 3:n pidättyessä äänestämästä.

1. Taustaa

1.1. Direktiiviä 64/432/ETY(2) eläinten terveyteen liittyvistä ongelmista yhteisön sisäisessä nautaeläinten ja sikojen kaupassa on muutettu yli 30 kertaa, viimeksi direktiivillä 98/99(3). Direktiivissä käsitellään eräitä vakavia, tarttuvia kotieläintauteja. Siihen tehdyt lukuisat muutokset kuvastavat asian monimutkaisuutta ja niitä huomattavia ongelmia, joita elävien eläinten vapaa kauppa (vapaa liikkuvuus) EU:ssa aiheuttaa kotieläinten terveydelle. Tarttuvia kotieläintauteja ovat mm. tuberkuloosi ja luomistauti. Ne ovat eläimistä ihmisiin tarttuviin tauteihin, mm. salmonellaan, listeriaan ja E. coliin verrattavia zoonooseja. Kaikki jäsenvaltiot eivät ole vielä direktiivin säännösten mukaisesti vapaita tai virallisesti vapaita näistä kahdesta taudista.

1.2. Direktiivillä 95/25/EY(4) otettiin käyttöön poikkeusjärjestely, jonka mukaan kasvatukseen tarkoitettuja nautaeläimiä ei tarvitse testata erikseen tuberkuloosin ja luomistaudin varalta sellaisten jäsenvaltioiden välisessä kaupassa, joiden terveydellinen asema on sama. Direktiivillä 98/99/EY neuvosto kuitenkin päätti ajantasaistaa kaikki alkuperäisessä direktiivissä 64/432/ETY annetut säännökset 1. heinäkuuta 1999 alkaen. Muutoksilla kumotaan poikkeusjärjestely, ja niiden seurauksena entistä useammalla jäsenvaltioilla on mahdollisuus anoa tuberkuloosista ja luomistaudista virallisesti vapaan maan asemaa. Elleivät asianomaiset eläimet siis ole lähtöisin virallisesti tuberkuloosista ja luomistaudista vapaasta maasta tai sellaisesta maasta, jossa toimii hyväksytty valvontajärjestelmä, yksittäiset eläimet on testattava ennen maasta vientiä - myös silloin kun vienti suuntautuu saman terveysstatuksen omaavaan jäsenvaltioon.

1.3. Myöhemmin kuitenkin osoittautui, ettei tietyissä jäsenvaltioissa vaatimusta yksittäisistä testeistä ole käytännössä mahdollista täyttää asetettuun määräaikaan mennessä.

1.4. Asianomaisten jäsenvaltioiden pyynnöstä komissio esittää käsiteltävänä olevassa ehdotuksessa, että direktiivin 95/25/EY säädökset palautetaan rajallisilta osin voimaan vuoden 2000 loppuun asti. Samalla ehdotetaan menettelytapamääräysten ajantasaistamista, jonka jälkeen komissio voi toteuttaa siirtymistä helpottavia siirtymätoimenpiteitä pysyvän eläinlääkintäkomitean avustamana. Uutena komiteamenettelynä ehdotetaan, että Euroopan parlamentti valvoo muodollisesti komission mahdollisuutta toteuttaa kyseisiä siirtymätoimenpiteitä. Lopuksi ehdotetaan eräitä teknisiä määräyksiä, joilla pyritään selkeyttämään virallisesti taudittomista jäsenvaltioista tulevien eläinten tuberkuloositestejä ja tunnistusjärjestelmiä koskevia säännöksiä.

1.5. Ehdotus koskee maatalouspolitiikan lisäksi kansanterveyttä. Se pohjautuu perustamissopimuksen 37 ja 152 artiklaan, ja se tulee siis hyväksyä perustamissopimuksen 251 artiklassa määrättyä yhteispäätösmenettelyä noudattaen.

2. Yleistä

2.1. TSK on korostanut toistuvasti, että eläinten terveyteen liittyvien säännösten yhdenmukaistamisen tulee tapahtua EU:ssa korkealla tasolla ja että poikkeussäännökset rajoitetaan aivan välttämättömään. Viime vuosien sikaruttotapaukset ovat osoittaneet riittävän selvästi, että tarkkailun puute ja puhjenneiden, tarttuvien kotieläintautien riittämätön seuranta voi johtaa vakaviin seurauksiin.

2.2. EU:n laajentumisen yhteydessä on lisäksi tärkeää, että nykyiset jäsenvaltiot osoittavat huomattavaa yksimielisyyttä mainitusta tavoitteesta ja sen käytännön vaikutuksista asianomaisten osapuolten kannalta. Laajentuminen lisää riskiä, että sairaudet leviävät entistä kauemmas. YK:n maatalousjärjestö FAO on jo nykytilanteessa varoittanut kasvavista vaaroista, joita pitkät kuljetukset, uudet liikenneväylät EU:sta ja EU:hun, yhteyksien lisääntyminen maihin, joissa olot ovat epävakaat, sekä kotieläinkantojen jatkuva keskittyminen tietyille EU:n alueille aiheuttaa.

2.3. TSK kehottaa tätä taustaa vasten asianomaisia jäsenmaita ryhtymään mahdollisimman pian tarvittaviin toimeenpiteisiin tuberkuloosista ja luomistaudista vapaan ja myöhemmin virallisesti vapaan maan aseman saavuttamiseksi. TSK pitää itsestään selvänä, että komissio edesauttaa asiaa niin paljon kuin mahdollista. Kyseisten tautien hävittämisen ansiosta voidaan myös lisätä toimenpiteitä muiden zoonoosien hallitsemiseksi.

2.4. Koska TSK edustaa niitä tahoja, joita EU:n päätökset käytännössä koskevat, se katsoo aiheelliseksi kehottaa asianomaisia viranomaisia varmistumaan siitä, että käsiteltävänä olevan direktiivin kaltaiset säännökset on mahdollista panna käytännössä täytäntöön asetetussa määräajassa. EU:n luotettavuuden ja uskottavuuden kannalta on tärkeää, että määräajat ovat realistisia ja että EU:n toimielimet samoin kuin jäsenvaltioiden viranomaiset noudattavat niitä tarkkaan.

2.5. Käsiteltävänä olevassa tapauksessa aiemmin asetettuja määräaikoja jatkettiinkin ensin puolella vuodella niiden ylittymisen vuoksi. Vasta nyt huomautetaan, että 1 päivänä heinäkuuta 1999 alkanutta määräaikaa olisi ollut vaikea noudattaa ilman kaupan vakavia vääristymiä.

2.6. Käsillä olevan ongelman yhtenä syynä näyttäisi olevan, että tietyissä jäsenvaltioissa päätöksentekoprosessiin osallistuvat vain keskushallinnon eläinlääkintäviranomaiset. Prosessissa ei kuulla keskushallintoa alempien tasojen eläinlääketieteen asiantuntijoita ja viranomaisia, jotka voivat arvioida käytännön olosuhteita keskushallintoa objektiivisemmin ja jotka myös saavat hoitaakseen sääntöjen käytännön täytäntöönpanoon ja noudattamiseen liittyvät tehtävät. Syntyneeseen tilanteeseen on epäilemättä vaikuttanut sääntöjen sekavuus, joka johtuu niihin tehdyistä lukuisista muutoksista.

2.7. TSK myöntää kuitenkin, että joustavuus on tarpeen tässä erityistilanteessa ja hyväksyy poikkeusjärjestelyn edellä esitetyin varauksin. Ehdoton edellytys on lisäksi, että poikkeusjärjestelyyn ryhdytään vain vastaanottajamaan suostumuksella, että eläimiä ei käytetä tuotantoeläiminä, että terveen karjan tartuntamahdollisuutta ei ole ja että poikkeusjärjestelyn alaisia eläimiä ei missään tapauksessa viedä jäsenmaihin tai alueille, joiden terveysstatus on korkeampi kuin viejämaan.

2.8. Ehdotus, jonka mukaan komissiolle annetaan valtuudet toteuttaa pysyvän eläinlääkintäkomitean avustamana siirtymistä helpottavia lisätoimenpiteitä enintään kolmen vuoden ajan, ellei Euroopan parlamentti katso yksittäisissä tapauksissa komission ylittävän toimivaltansa, on arveluttava ja herättää useita periaatteellisia kysymyksiä. Tätä ehdotusta ei sen vuoksi pidä ilman muuta hyväksyä, vaikka se esitetään kiireellistä käsittelyä vaativan asian yhteydessä.

2.9. Yhteispäätösmenettely on aikaa vievä eikä se vastaa tarkoitustaan esillä olevan kaltaisissa konkreettisissa tilanteissa. TSK ymmärtää siksi täysin komission toivomuksen yksinkertaisemmasta ja joustavammasta menettelystä. Käsillä olevassa tapauksessa ongelmien syynä on kuitenkin se, kuten sanottu, että neuvoston joulukuussa 1998 tekemän päätöksen perusteita ei ollut tutkittu ja tarkastettu riittävän hyvin, mikä ei sinänsä oikeuta uuden komiteamenettelyn hyväksymistä. Sitä paitsi siitä tulisi ennakkotapaus muille aloille, ja komiteamenettelyjen monimutkaistumista entisestään on vältettävä. Lisäksi herää kysymys siirtymämenettelyjen tulevasta rajoittamisesta erityisesti tautien uusiutumisten ja uusien jäsenvaltioiden liittymisen yhteydessä.

3. Erityistä

3.1. Direktiivin 64/432/ETY otsikon tanskankielistä käännöstä tulee sopivassa tilanteessa tarkistaa ja muuttaa sen sanamuoto vastaamaan esimerkiksi englanninkielistä toisintoa, jossa viitataan "eläinten terveyteen liittyviin" eikä "eläinlääkintäpoliisiin liittyviin" ongelmiin.

Bryssel 8. joulukuuta 1999.

Talous- ja sosiaalikomitean

puheenjohtaja

Beatrice RANGONI MACHIAVELLI

(1) Direktiivin otsikko tulee korjata tietyissä kielitoisinnoissa, vrt. kohta 3.1.

(2) EYVL 121, 29.7.1964.

(3) EYVL L 358, 31.12.1998, s. 107.

(4) EYVL L 243, 11.10.1995, s. 16.